এভাবে চলতে-চলতে কেটে গেল প্রায় দুইমাস, এরপর হঠাৎ একদিন বাবার আগমন। ঠিক সকালবেলা সবার অজান্তে বাবা বাড়িতে এসে হাজির, ক্লান্ত শরীর আর পঢ়নে ময়লা জামাকাপড়ে। বাবাকে দেখে আমার তিনবোন আর আমি খুশিতে দৌড়ে গিয়ে বাবাকে ঝাপটে ধরলাম। কিন্তু আমার মা’ তেমন খুশি হতে পারেনি বড়ছেলেকে সাথে না-দেখে। আমার মা’ আমার বাবাকে বলছে, আমার নিমাই কোথায়? মায়ের কথা শুনে বাবার কোনো কথা নাই, যেন বোবা হয়ে গেছে। তখন বাড়ির সবাই বাবাকে জিজ্ঞেস করলো, নিমাই কোথায়? বাবা শুধু এইটুকুই বললো যে, জানিনা। তবে শুনেছি ও-নাকি স্মরণার্থী হয়ে ভারত চলে গেছে। বাবার কথা শুনে তখন বাড়ির সবাই আমার মাকে সান্তনা দিচ্ছে, আর কান্নাকাটি না-করতে বারণ করছে। এদিকে বাবা নারায়ণগঞ্জ থেকে এসেছে একেবারে খালি হাতে বহু কষ্ট করে, সেথে দুইটি টাকাও আনতে পারে নাই। সংসারে পাঁচজন খানেওয়ালা, জামাকাপড় বাদ দিলেও খাওয়ার খরচ কম নয়। আমি দেখেছি, তখন আমার বাবার মনের অবস্থা। বাবা যেন পাগলের মতো হয়ে ঘুরে বেড়াতো গ্রামের বাড়িতে-বাড়িতে কাজের সন্ধানে। কিন্তু তখন আমার বাবাকে কাজ দিবে কে? সবারই একই অবস্থা, সবার মনে তখন শুধুই আতঙ্ক, কখন কি হয়ে যায়।